**MAGYAR OLAJ- ÉS GÁZIPARI**

**BÁNYÁSZ SZAKSZERVEZET**

###### ALAPSZABÁLY

**A** **MAGYAR OLAJ- ÉS GÁZIPARI BÁNYÁSZ SZAKSZERVEZET**

## A L A P S Z A B Á L Y A

**1.**

## Általános rendelkezések

1.1. A Szakszervezet neve:

**Magyar Olaj- és Gázipari Bányász Szakszervezet**

rövidítése**: MOL BÁNYÁSZ SZAKSZERVEZET**

1.2. A Szakszervezet székhelye:

1117 Budapest, Dombóvári út 28.

Működési területe: Magyarország

1.3. A Szakszervezet önálló jogi személy.

1.4. A Szervezet önálló és független szakszervezet, amely a tagok és a tagok által létrehozott szervezetek önkéntessége alapján jött létre, közösen – demokratikus elven megválasztott képviselőik útján – elfogadták az Alapszabályt, amelyben foglaltakat magukra nézve kötelezőnek ismernek el. A Szakszervezet jogutódja az 1969. év április 16. óta működött Bányaipari Dolgozók Szakszervezete Országos Kőolaj- és Gázipari Tröszt Trösztbizottságának, a Fővárosi Bíróság 1992. március 23-án kelt 6.PK 62676/3. számú végzése figyelembe vételével.

1.5. A Szakszervezet képviselői: elnök, alelnökök.

A Szakszervezetet az Elnök önállóan, míg a két Alelnök együttesen képviseli.

## 2.

## A Szakszervezet működésének és tevékenységének

**alapelvei**

2.1. A Szakszervezet működésében a demokratikus elvek érvényesülését tartja meghatározónak, ezen belül különösen:

1. a demokratikus választás,
2. az alulról felfelé történő „építkezés”,
3. az önrendelkezés és önálló képviselet,
4. az egymás iránti szolidaritás elveinek együttes érvényesülését.

2.2. A Szakszervezet tevékenységi területe:

1. tagjai lakóhelye vagy tevékenységi területe alapján Magyarország,
2. amennyiben a magyarországi lakóhellyel rendelkező tagja külföldön végez munkát, úgy a külföldi ország területe.

2.3. A Szakszervezet tevékenységét a mindenkor érvényben lévő magyar jogszabályok, a kötelező nemzetközi jogi normák és jelen Alapszabály betartásával fejti ki. Tevékenysége széles körű nyilvánosságra épül, melynek során a többségi vélemény érvényesítése mellett a kisebbségi vélemény kifejezését és képviseleti lehetőségeit is biztosítja.

2.4. A Szakszervezet működésében, tevékenységében nyitott a társadalmi szervezetek irányába (pl. hazai és nemzetközi szakszervezetek). A tagság érdekeinek képviselete és érdekvédelme érdekében más szakszervezeti szerveződéssel - a függetlenség és a kölcsönös bizalom, valamint a szolidaritás elve alapján - szövetségre léphet, egységes fellépést kezdeményezhet.

Az így létrejövő megállapodásoknak jelen Alapszabállyal összhangban kell lenniük.

2.5. A Szakszervezet a munkahelyi illetve területi szerveződés elvekre épül, az egymással érdekközösséget vállaló szakszervezeti tagok, az alapszervezete~~i~~k, a csoportok, rétegszervezetek közössége. A tagság tisztségviselőket választ és delegál különböző testületekbe. A szakmai, réteg és egyéb érdekek érvényesítésére, állandó illetve ideiglenes szervezetek, munkabizottságok hozhatók létre.

**3.**

## A Szakszervezet célja és feladatai

3.1. A Szakszervezet célja:

a Szakszervezetet alkotó szakszervezeti tagok érdekképviselete és érdekvédelme.

3.2. A célok elérése érdekében a Szakszervezet feladata:

1. feltárni, képviselni, közvetíteni tagságának jogi, gazdasági, szociális, kulturális érdekeit,
2. megjeleníteni, érvényesíteni a Szakszervezethez tartozó munkavállalók érdekeit,
3. élni a Szakszervezetek számára biztosított törvényes eszközökkel,
4. tagjainak az önsegélyezés, valamint a szolidaritási elv alapján történő támogatása,
5. a tagok képzése és felkészítése.

3.3.A Szakszervezet tisztségviselőit a munkáltató részéről ért sérelem esetén a Szakszervezetet ért sérelemként értékeli, így védi és képviseli a Munka Törvénykönyve 271-272.§-ában foglaltak alapján.

**4.**

#### A tagsági viszony

4.1.

***A szakszervezet tagjai lehetnek a szakszervezet működési területén dolgozó jelenlegi és korábbi munkavállalók, akik közösséget és szolidaritást vállalnak a szakszervezet többi tagjával, vállalják a tagsági díj fizetésének kötelezettségét, elfogadják és betartják a szakszervezet alapszabályát, vállalják, hogy a szakszervezet tagságának érdekében a szakszervezetben, illetve a munkahelyükön lévő szakszervezeti csoportban tevékenykednek.***

4.2. Szakszervezeti tagsági jogviszony a Szakszervezet nyilvántartásba vételével, az alapítást követően a belépési kérelmeknek az Elnökség általi elfogadásával keletkezik.

4.3. A tagsági jogviszony keletkezése iránti kérelmet a belépni szándékozónak írásban kell kérnie az Elnökségtől.

4.4. Az Elnökség a kérelemről harminc napon belül dönt, a kérelmet csak akkor utasíthatja el, ha a kérelmező nem felel meg a jogszabályi, valamint ezen Alapszabályban szabályozott feltételeknek.

4.5. A tag személyére vonatkozó adatok nem nyilvánosak. A Szakszervezet tagjait egyenlő jogok illetik és egyenlő kötelezettségek terhelik.

4.6. A szakszervezeti tagsági viszony megszűnik:

1. a tag kilépésével,
2. a tagsági viszony Szakszervezet általi felmondásával,
3. a tag halálával.

4.7.A tag tagsági jogviszonyát a Szakszervezet Elnökségéhez intézett írásbeli nyilatkozattal bármikor, indokolási kötelezettség nélkül kilépéssel megszüntetheti.

4.8. Ha a tag a továbbiakban nem tesz eleget az Alapszabályban szabályozott tagsági feltételeknek az Elnökség a tagsági jogviszonyt harminc napos határidővel felmondhatja. A döntést indokolni kell, ellene jogorvoslatnak helye nincsen.

4.9. A Szakszervezeti tagok jogai:

1. munkavállalói jogaik, érdekeik védelméért, továbbá támogatásért fordulhat a Szakszervezet bármely tisztségviselőjéhez, vezető testületéhez,
2. személyesen, vagy választott tisztségviselője útján részt vehet a szakszervezeti feladatok, a közös állásfoglalások kialakításában, megvalósításában, azok végrehajtásának ellenőrzésében, értékelésében,
3. javaslatot tehet, véleményt nyilváníthat a saját és a közösség érdekében. Felléphet választott testületek, fórumok előtt és a szakszervezeti sajtóban. Véleményére, javaslatára, észrevételére, beadványára harminc napon belül érdemi választ kell kapnia a hatáskörrel rendelkező, illetve eljárásra jogosult szakszervezeti szervtől,
4. jogosult az érvényes feltételek alapján a Szakszervezet rendelkezési jogkörébe tartozó, igénybe vehető kulturális, szociális és szabadidő létesítmények, eszközök használatára,
5. tagja munkaviszonyból keletkező és más jogszabályokban rögzített vitás kérdésekben jogosult szakszervezeti jogvédelmet és a működő jogsegélyszolgálatot igénybe venni,
6. szociális helyzetétől függően – a rászorultság elve alapján a Segélyezési ***és Támogatási*** Szabályzatban foglaltaknak megfelelően – segélyben részesülhet,
7. kiemelkedő szakszervezeti munkájáért kitüntetésben vagy más erkölcsi, illetve anyagi elismerésben részesülhet,
8. kezdeményezheti választott tisztségviselő beszámoltatását, visszahívását,
9. választhat és szakszervezeti tisztségviselőnek választható.

4.10. A Szakszervezeti tagok kötelességei:

A tag köteles az Alapszabályban foglaltakat betartani. A tagtól elvárható, hogy éljen jogaival és aktívan vegyen részt a szakszervezeti életben, továbbá végezze el az önként vállalt és a rábízott feladatokat. A tag nem veszélyeztetheti a Szakszervezet tevékenységét, céljának megvalósítását.

4.11. A szakszervezeti tagok a Szakszervezet tartozásaiért nem felelnek.

A Szakszervezet tagja a tagsági viszonyának megszűnésekor a közös szakszervezeti vagyonból nem részesül. A Szakszervezet vagyonát nem oszthatja fel tagjai között és a tagok részére nyereséget nem juttathat.

**5.**

**A Szakszervezet szervezete, testületei és munkaszervezetei**

5.1. A testületek működésének általános szabályai:

A Szakszervezet döntésre feljogosított szervezetei határozatképesek, ha az ülésein a tagjainak vagy **küldötteinek a kétharmada jelen van**. A tagok vagy küldöttek a szavazati jogukat személyazonosságuk igazolását követően jogosultak gyakorolni. Amennyiben a szervezet nem határozatképes, akkor az ülést harminc napon belül újra össze kell hívni. Az újra összehívott fórum az azonos napirendi pontok tekintetében a megjelentek létszámától függetlenül határozatképes, ha erre a tényre erre a jogkövetkezményre a meghívottak figyelmét felhívtuk, kivéve ha az Alapszabály ettől eltérő rendelkezést tartalmaz.

5.2.A szakszervezeti szervek a határozataikat nyílt szavazással, szótöbbséggel hozzák, de a határozathozók többségének kívánságára a szavazás titkosan is történhet. Az Alapszabályban meghatározott kérdésekben háromnegyedes szótöbbséggel történhet meg a döntés.

5.3.A Szakszervezet csak a választott tisztséget betöltő tagjai jogszabályt, Alapszabályt vagy egyesületi határozatot sértő vagy céljával összeegyeztethetetlen magatartása esetén alkalmaz jogkövetkezményként visszahívást, más tagokkal szemben mellőzi a jogkövetkezmények alkalmazását. Bármely választott tisztségviselő visszahívható, ha a vállalt kötelezettségének nem tesz eleget, illetve ha a tisztsége ellátására érdemtelenné válik.

A tisztségviselő akkor válik érdemtelenné, ha megszegi az Alapszabályt vagy egyébként olyan magatartást tanúsít, amely a szakszervezeti tisztségviselői minőségével nem egyeztethető össze. A visszahívásra ugyanaz a választott fórum jogosult, amely a tisztségre megválasztotta.

5.4.Két választás között megüresedő tisztségviselői helyek – az Elnökség tagjainak ***és a Felügyelő Bizottság Elnökének*** kivételével – kooptálással is betölthetők. A kooptálásra a Választmány ajánlása alapján az Elnökség jogosult. Egy testületen belül a kooptált tagok száma nem haladhatja meg a választott tagok számának egyharmadát.

A Szakszervezet tisztségviselőit és Felügyelő Bizottságának a tagjait a Szakszervezet tagjai közül kell megválasztani. Az Elnökség tagja nem lehet a Felügyelő Bizottság tagja. Az Elnökség tagja kizárólag büntetlen előéletű személy lehet. A Felügyelő Bizottság tagja kizárólag büntetlen előéletű személy lehet, nem lehet a Felügyelő Bizottság tagja, aki az Elnökség bármely tagjával a Ptk. által meghatározott hozzátartozói kapcsolatban áll.

5.5. A Szakszervezet testületei:

5.5.1. A küldöttgyűlés:

A küldöttgyűlés a Szakszervezet legmagasabb szintű döntéshozó szerve.

Az Alapszervezetek tagsága választja meg a küldötteket, az Alapszabályban rögzített elvek figyelembe vételével. Az Alapszervezetek taglétszámuk alapján minden megkezdett harminc tag után egy küldött választására jogosultak.

A Küldöttgyűlést az Elnökségnek évente legalább egy alkalommal össze kell összehívnia.

5.5.1.1. Rendkívüli Küldöttgyűlést kell összehívni a Szakszervezet Elnökségének:

1. ha az Alapszervezetek legalább egyharmada írásban kezdeményezi,
2. ha a Szakszervezet elnöke kezdeményezi,
3. ha a Felügyelő Bizottság elnöke kezdeményezi.

5.5.1.2. Az Elnökség köteles a Küldöttgyűlést összehívni a szükséges intézkedések megtétele céljából, ha a Szakszervezet

1. vagyona az esedékes tartozásokat nem fedezi,
2. nem lesz képes a tartozásokat az esedékességkor teljesíteni, vagy
3. céljainak elérése veszélybe került.

5.5.1.3. A Küldöttgyűlést írásban kell összehívni, a küldöttek és a tanácskozási joggal résztvevők részére a meghívót írásban legalább tizenöt nappal megelőzően, a Küldöttgyűlés helyének, idejének és a napirendi pontok megjelölésével meg kell küldeni. A meghívó a Küldöttgyűlés határozatképtelenség esetére tartalmazhatja a megismételt Küldöttgyűlés időpontját, valamint az arra vonatkozó figyelmeztetést, hogy a megismételt Küldöttgyűlés mely napirendi pontok tekintetében határozatképes a megjelentek számára tekintet nélkül. A meghívó kézhezvételétől számított öt napon belül a küldöttek a Szakszervezet Elnökségétől a napirend kiegészítését kérhetik a kiegészítés indokolásával. A Küldöttgyűlés a napirend elfogadásáról szóló határozat meghozatalát megelőzően dönt a napirend kiegészítése tárgyában.

5.5.1.4. A Küldöttgyűlés a Szakszervezet Elnöksége által meghatározott helyre kerül összehívásra.

5.5.1.5. A Küldöttgyűlés levezető elnököt, jegyzőkönyvvezetőt, két jegyzőkönyv hitelesítőt és mandátumvizsgáló- és szavazatszámláló bizottságot választ.

5.5.1.6. A Küldöttgyűlésről jegyzőkönyvet kell felvenni, melyet a levezető elnök, a jegyzőkönyvvezető és a két jegyzőkönyv hitelesítő ír alá.

5.5.1.7. A Küldöttgyűlés által hozott határozatokat azok meghozatalát követő tizenöt napon belül a küldöttek részére meg kell küldeni és a helyben szokásos módon közzé kell tenni.

5.5.1.8. A Küldöttgyűlés nem nyilvános, azon szavazati joggal a küldöttek, az Elnökség tagjai, és a Felügyelő Bizottság elnöke vesz részt. Tanácskozási joggal részt vehetnek a Küldöttgyűlésen a Szakszervezet Elnöksége által meghívottak.

5.5.1.9. A Küldöttgyűlés hatásköre:

1. a Szakszervezet Alapszabály módosításának elfogadása a jelen levő tagok háromnegyedes többségével,
2. a Szakszervezet céljának módosítása, megszűnésének, egyesülésének és szétválásának elhatározása a szavazati joggal rendelkező tagok háromnegyedes többségével,
3. az éves beszámoló – ezen belül az Elnökségnek a Szakszervezet vagyoni helyzetéről szóló jelentésének – elfogadása a jelen levő tagok kétharmados többségével,
4. a Felügyelő Bizottság jelentésének elfogadása a jelen levő tagok kétharmados többségével,
5. a Szakszervezet Elnökének, Alelnökeinek és a Felügyelő Bizottság tagjainak a megválasztása a jelen levő tagok egyszerű többségével. A választott tisztségviselők azonos időpontban kerülnek megválasztásra, megbízásuk öt évre szól, amennyiben bármely tisztségviselő megválasztására két választási ciklus között kerül sor, úgy a megbízatása a választási ciklus végéig szól,
6. a költségvetés elfogadása a jelenlevő tagok kétharmados többségével,
7. hatáskörébe tartozik

- a Szakszervezet Elnökének, Alelnökeinek és az Felügyelő Bizottság tagjainak visszahívása a jelenlévő tagok kétharmados többségével,

- a vezető tisztségviselők feletti munkáltatói jogok gyakorlása, ha a vezető tisztségviselő a Szakszervezettel munkaviszonyban áll,

- az olyan szerződés megkötésének jóváhagyása, amelyet a Szakszervezet saját tagjával, vezető tisztségviselőjével, a Felügyelő Bizottság tagjával vagy hozzátartozójával köt,

- a jelenlegi és korábbi vezető tisztségviselők és a Felügyelő Bizottság tagjai elleni kártérítési igények érvényesítéséről való döntés,

- a végelszámoló kijelölése.

5.5.2. A Szakszervezet Elnöksége (továbbiakban: Elnökség):

1. Az Elnökség a Szakszervezet ügyvezető szerve, a Küldöttgyűlések közötti időben a Szakszervezet legfőbb döntéshozó testülete. Operatív és koordináló feladatokat is ellát.
2. Az Elnökség három tagból, Elnökből és két Alelnökből áll. Az Elnököt és a két alelnököt a Küldöttgyűlés közvetlenül választja.
3. Az Elnökség szükség szerint, de legalább havonta ülésezik, az ülést az Elnök hívja össze, az ülést megelőzően három munkanappal. Soron kívüli összehívását kell elrendelni, ha azt a Választmány, vagy az Elnökség valamelyik tagja kéri, az ok megjelölésével. Az Elnökség határozatait a jelenlevő tagok egyszerű szótöbbségével hozza.

5.5.2.1. Az Elnökség feladatai:

1. kialakítja és a Küldöttgyűlés elé terjeszti a Szakszervezet költségvetését,
2. elkészíti és elfogadásra a Küldöttgyűlést elé terjeszti a Szakszervezet beszámolóit,
3. állást foglal a napirenden lévő érdekvédelmi, érdekképviseleti, valamint az iparágat érintő egyéb kérdésekben,
4. kezeli a Szakszervezet vagyonát, meghozza a vagyon felhasználására és befektetésére vonatkozó döntéseket,
5. javaslatot tesz a Szakszervezet Küldöttgyűléseinek napirendjére,
6. elfogadja a Szakszervezet Szervezeti és Működési Szabályzatát, amely szabályozza többek között - az Elnök és Alelnökök hatáskörét és feladatkörét, továbbá szabályzatokat alkot és fogad el,
7. gyakorolja a Szervezeti és Működési Szabályzatban meghatározottak szerint az Mt.-ben meghatározott szakszervezeti jogosultságokat,
8. szavazati joggal részt vesz a Küldöttgyűlésen és ott beszámol a Szakszervezet tevékenységéről,
9. meghatározza a társadalmi szervezetekkel való kapcsolattartás éves feladatait,
10. nyilvántartjaa Szakszervezet tagságát,
11. vezetia Szakszervezet határozatainak könyvét és egyéb könyveit, nyilvántartja szervezeti okiratait,
12. gondoskodik a Szakszervezet működésével kapcsolatos iratok megőrzéséről,
13. mindenkor vizsgálja a Szakszervezetet érintő megszűnési ok fennállását és annak bekövetkezése esetén megteszi a szükséges intézkedéseket.
14. dönt:

* a Sztrájkszabályzatban foglaltaknak megfelelően a sztrájk meghirdetéséről, továbbá az érdekegyeztetés egyéb módjairól,
* a Küldöttgyűlés összehívásáról,
* a tagfelvételről,
* a tevékenységével kapcsolatos, érdekegyeztetéshez kötődő szervezeti-módszertani szervezetek és munkabizottságaik kialakításáról.

5.5.3. A Szakszervezet Választmánya

A Szakszervezet Választmánya a Szakszervezet véleményező szerve. Az Elnökség döntései meghozatala előtt köteles a Választmány véleményét kikérni, a Választmány véleményével ellentétes döntést az Elnökség nem hozhat. A Választmány legalább ***havonta*** ülésezik, tagjai a Szervezeti- és Működési Szabályzat szerinti Alapszervezetek elnökei.

5.5.4. Felügyelő Bizottság:

A Felügyelő Bizottság öt tagból áll, tagjaiból elnököt választ, ügyrendjét önállóan alakítja ki.

5.5.4.1. A Felügyelő Bizottság feladatai az alábbiak:

1. ellenőrzi a Szakszervezet szerveinek a jogszabályok, az Alapszabály és az Elnökség által hozott határozatok végrehajtásának betartását,
2. folyamatosan ellenőrzi a Szakszervezet szabályszerű pénz és vagyongazdálkodását, a hatályos jogszabályoknak megfelelő alaki és tartalmi követelményeknek a betartását,
3. ellenőrzi a tagdíj elszámolását, az értékek nyilvántartását, térítési díjak elszámolását, a kedvezmények és a segélyek juttatásának szabályszerűségét,
4. hiányosság észlelése esetén azonnal intézkedést kezdeményez az Elnökségnél;
5. előzetes véleményezési jogkörrel rendelkezik minden jelentősebb gazdasági kérdésben – a Szakszervezet Szervezeti és Működési Szabályzatában foglaltaknak megfelelően,
6. a tevékenységéről ***negyedévente*** tájékoztatja az Elnökséget, a Választmányt és beszámol a Küldöttgyűlésnek,
7. ellenőrzi a létrehozott vállalkozások tevékenységéből származó eredménynek (nyereségnek) a tagságot szolgáló célokra történő megfelelő felhasználását.

5.5.5. A területi szervek:

5.5.5.1.A Szakszervezet területi szervei az Alapszervezetek. Az Alapszervezetek jogkörét, feladatait, gazdálkodásának szabályait a Szakszervezet Szervezeti- és Működési Szabályzatában kell rögzíteni.

5.5.5.2.Az Alapszervezetek választják meg a Küldöttgyűlés tagjait szavazás útján. Az Alapszervezet minden megkezdett harminc tag után egy küldöttet választ. Azok tekintendők megválasztottnak, akik a szavazáskor a legtöbb szavazatot kapták. A küldöttek mindig öt év választási ciklusra szereznek mandátumot. A küldötteket a Küldöttgyűlés kitűzött időpontját megelőzően harminc nappal meg kell választani, és közölni a választás eredményét a Szakszervezet Elnökségével.

**6.**

**A Szakszervezet vagyona, gazdasági és pénzügyei**

6.1. A Szakszervezet a vagyonával önállóan gazdálkodik, tartozásaiért saját vagyonával felel, azt céljainak megfelelően használja.

6.2. A Szakszervezet működésének pénzügyi alapjai (vagyona) a Szakszervezetet alkotó tagok tagdíjából, valamint az egyéb forrásokból származó bevételekből tevődnek össze. Különböző anyagi támogatásokat a Szakszervezet elfogadhat a törvényesség és nyilvánosság biztosításával, feltéve, hogy ez az érdekvédelmi tevékenységének kifejtésében nem akadályozza.

6.3. A Szakszervezet pénzügyi és gazdálkodási tevékenysége a tagok közös ügye. A Szakszervezet Elnöksége és szervei a törvényes előírások szerint végzett gazdasági, pénzügyi tevékenységükről kötelesek elszámolni a tagoknak, valamint az erre hivatott testületeknek.

6.4. A Szakszervezet – a jogszabályoknak megfelelően – az érdekvédelmi és érdekképviseleti tevékenységének, valamint a kulturális és szociális funkciójának ellátása céljából gazdasági társaságot, alapítványt, és kulturális intézményeket hozhat létre és üzemeltethet.

6.5. Vállalkozási tevékenység csak másodlagosan folytatható és annak eredményét kizárólag

1. érdekvédelmi, érdekképviseleti célokra,
2. tagjainak szociális és kulturális támogatására használhatja fel a Szakszervezet.

6.6. Az érdekvédelmi és érdekképviseleti tevékenységének, valamint a kulturális és szociális funkciójának ellátása céljából üdültetése, bérbeadási, reklám és rendezvényszervezési tevékenységet folytat. Ezek mellett társasági adó törvény hatálya alá tartozó tevékenységet nem folytat.

6.7. A Szakszervezet köteles takarékos, ésszerű, az anyagi források gyarapítását szolgáló gazdálkodást folytatni.

6.8. A szakszervezeti tagsági díj havonta fizetendő a Szakszervezet egyszámlájára, a Szervezeti és Működési Szabályzatban rögzítettek szerint.

6.9. Mértéke:

* az aktív dolgozó havi bruttó keresetének 0,8%-a, maximum 10.000.-Ft/hónap azaz tízezer forint/hónap
* a 12. havi bér és eredményérdekeltségi ösztönző feletti juttatás, a törzsgárda ***és/vagy lojalitás*** juttatás, a munkaviszony bármilyen jogcímen történő megszűnése esetén kifizetett végkielégítés és juttatások valamint a nyugdíjba vonulás végső elszámolása után a szakszervezeti tag tagdíjat fizetni nem köteles.
* ***a nem munkaviszonyban álló tagok tagsági díja 500Ft/hónap***

**Záradék:**

A jelen egységes szerkezetbe foglalt alapszabály szövege megfelel az Alapszabály **Magyar Olaj- és Gázipari Bányász Szakszervezet 2025.04.11 -én megtartott Küldöttgyűlésén hozott** 8/2025. (04. 11.) határozatában foglalt módosításnak.

Jelen egységes szerkezetbe foglalás során a módosításokat az alábbi jelölésekkel alkalmaztuk:

módosított szöveg: **vastagított dőlt betűvel szedve.**

Siófok, 2025. április 11.

………………………….

Kis Bálint Péter

elnök

Tanú:

1. 2.